SKRIFTLIG FORESPØRGSEL E-0431/02

af Konstantinos Hatzidakis (PPE-DE) til Kommissionen

(21. februar 2002)

Om: Mislykket gennemførelse af programmet for bygning af lystbådehavne i Grækenland problemer med delprogrammet turisme under den anden fællesskabsstøtteramme

Som Kommissionen ved, blev det som led i delprogrammet turisme under den anden fællesskabsstøtteramme besluttet at bygge fire lystbådehavne i Grækenland (Zakinthos, Ikaria, Argostoli og Thassos), hvortil det offentlige skulle bidrage med 18 mio. EUR og den private sektor med 13 mio. EUR. Projekterne påbegyndtes i 1996. Et år efter påbegyndelsen (1997) blev det fundet formålstjenligt at foretage en feasibility-undersøgelse, som viste, at projekterne var gennemførlige. Tre år efter (1999) mente man med hensyn til den private sektors deltagelse, at den model, der var blevet benyttet indtil da (direkte intervention fra den græske nationale turismeorganisation EOT), burde ændres, og at der skulle ansættes en finansieringskonsulent. Denne finansieringskonsulent blev ansat, underskrev en kontrakt og krævede yderligere investeringer, og selvom han havde pligt til at udlevere udbudsmaterialet i forbindelse med den private sektors deltagelse (udnyttelse af lystbådehavnene) inden den 7. december 2001, har han endnu ikke gjort dette. I mellemtiden er den eneste sektion af Zakynthos' havn, der er ved at blive bygget, meget langt fra at være færdig. Den private sektors deltagelse er selvsagt endnu ikke kommet på tale. På Ikaria er en tredjedel af budgettet blevet brugt til blot at hælde beton ud i havet og derefter opgive projektet. På Thassos blev projektet indskrænket på grund af problemer med brændstoftanken, molen ud til vindsiden, afmærkning m.m.).

1. Hvad agter Kommissionen at gøre for at løse disse problemer?

2. Hvad er den nuværende situation med hensyn til delprogrammet turisme under den anden fællesskabsstøtteramme i Grækenland?

Svar afgivet på Kommissionens vegne af Michel Barnier

(22. april 2002)

Kommissionen gør indledningsvis opmærksom på, at det er de nationale myndigheder, der er ansvarlige for gennemførelsen af projekter.

Kommissionen er bekendt med de vanskeligheder, der er opstået i forbindelse med den fælles finansiering af de fire lystbådehavne, som det ærede medlem nævner, som led i delprogrammet turisme, der indgår i det operationelle program turisme og kultur under den anden fællesskabsstøtteramme for Grækenland i programmeringsperioden 1994-1999. Disse problemer er allerede blevet drøftet i en brevveksling mellem Kommissionen og de græske myndigheder.

For så vidt angår status over delprogrammet turisme under den anden fællesskabsstøtteramme i Grækenland i overensstemmelse med Rådets forordning (EØF) nr. 2082/93 af 20. juli 1993, var støtteberettigelsedatoen for udgifter til projekter i programmeringsperioden 1994-1999 fastsat til den 31. december 2001.

Medlemsstaterne skal inden den 30. juni 2002 indsende anmodninger om endelig betaling og de dertil knyttede dokumenter til godkendelse.

På grundlag af den seneste til rådighed værende årsberetning (1998) udgjorde de offentlige udgifter til delprogrammet turisme for programmeringsperioden 1994-1999 45 mio. EUR eller 44 % af de samlede offentlige udgifter til programmet. I henhold til supplerende oplysninger, som de græske myndigheder fremsendte i begyndelsen af 2000, beløber de offentlige udgifter sig angiveligt til 61 mio. EUR, hvilket svarer til en udnyttelse på omkring 65 % af de offentlige udgifter i forhold til den seneste programændring, der blev besluttet den 6. maj 2000. En endelig evaluering af dette delprogram kan først udarbejdes på grundlag af de græske myndigheders afsluttende rapport, som kommer til at indeholde præcise tal for 1999-2001.

Kommissionen kan derfor ikke på nuværende tidspunkt kontrollere, om alle de forpligtelser, som de græske myndigheder har indgået i forbindelse med disse projekter, er blevet overholdt, herunder gennemførelsen af arbejdet og overdragelsen til den private sektor af opførelsen af installationerne på jorden og forvaltningen af samtlige lystbådehavne. Kommissionen har imidlertid anmodet de græske myndigheder om at fremsende oplysninger om iværksættelsen af ovennævnte operationelle programs foranstaltning 1.1 under maritim turisme.